Teatro Estudio: puro teatro 


Joaquín Lens, Vicente Araguas e Javier Fuentes, en “Escena para cuatro personajes”, de lonesco 
versión orixinal Vicente Araguas 23 de noviembre de 2013, DIARIO DE FERROL 


Teatro Jofre, días antes do Nadal de 1966, función a beneficio dunha causa caritativa, tiña que ser 
así, O tempo aquel daba para pouco máis, El cianuro, solo o con leche. Véxome alí con José Luis 
Álvarez, meu tío, a sala non moi chea e o Teatro Estudio, para min asunto tan mítico como 
lonxano, a presenciar a paverada aquela de Alonso Millán. (Volvín vela tantos anos despois, no 
Reina Victoria, e José Luis Coll era o Sátiro de Extremadura, e eu pensaba que hai obras que 
envellecen mal e nin sequera a boa carpintería teatral, para o caso, evidente, é quen de manter 
as feituras, non sei). Entre os actores meu curmán, Juan Daniel de Araoz, tan pimpante daquela 
(hoxe, tamén), tan “clean cut” como aqueles que non optaran pola liña “beatle” ou, simplemente, 
“ye-ye”. Primeira recalada miña, pois, no grupo que comandaba Alfredo Osset. E mira por onde, 
tres meses despois, o ano de Preu seguía avanzando cara ós mares que tiñan de vir, en Santiago 
que non os ten pero si aliñamentos pétreos, batín con Loló Pérez Linos, na casa da miña Tía 
Felisa. 

Loló, toda a cultura do mundo culto nunha persoa ferrolá, a quen Torrente Ballester amaba, aí 
está, na adicatoria de algún libro seu, tamén certos intentos que houbera para casalos, viúvo o da 
Rúa do Hospital de Josefina Malvido. Isto último está no libro de memorias de Castilla del Pino, 
alférez de complemento nos anos de posguerra desta cidade pola que ten pasado de cáseque 
todo, de case todo o que toque o mundo funcionaral, exército ou armada incluídos. Ah, mais Loló 
acabou casando cun xudeu e foi vivir a Israel e volvera moi a prol dos israelitas. Por iso ao 
estoupar a Guerra dos Seis Días Loló fixera proselitismo entre nós, os recén chegados a Teatro 
Estudio, agora ciarei no tempo, e eu quedara cun colarón coa estrela de David que deseñara 
Segura Torrella para Laura Landeira, a protagonista de A muller xudea, de Bertolt Brecht, 
estreada na primavera dese ano, no Instituto. Mentres durara aquel episodio bélico, Moshe Dayan 
e demais, nós apoiáramos a causa hebrea, logo os ventos sopraron doutra maneira, O que non 
quita que hoxe cómpra recoñecer que todos teñen dereito á vida, a cousa é atopar fórmulas ou 
tender pontes. Como aqueles que Loló tendía coa xente moza, con desexos dramáticos, coma 
min. Que cheguei onde Alfredo Osset, director do grupo, con gañas de papar O mundo. 

Da man de xente como Quino Lens, Javier Fuentes, a propia Laura Landeira. Con eles tres 
debutei nun escenario con Escena para cuatro personajes de lonesco. Nunha montaxe con moito 
máis vagar que a moi alebrestada que fixen hai un par de anos no Colegio Logos, cunha cativa 
rusa chamada Vlada facendo de “Dama bonita”. Esa dona pola que todos pelexan e todos 
disputan e remata rolando despelexuda, medio espida, polo chan. Algo así. A paz sería esta 
muller, a súa metáfora, esnaquizada aqueles días no Viet-Nam e axiña en Oriente Medio. Aquí nin 


que dicir ten que había a paz do medo, a paz-mentira da dictadura. Que levara un policía ver 
como se desenrolaba aquela función que constaba de Arrabal, Brecht e o citado lonesco. 

O meu debú teatral, xa digo, foi o 6 de maio de 1967 con coloquio posterior que nada engadira, e 
unha espectadora a dicir parvadas, e “Marius”, Ou sexa, Mario Couceiro, tan intelixente e criativo, 
peneirando luz sobre esta montaxe e o que viñera logo, un par de días despois en El Correo 
Gallego. Teatro Estudio, e quen queira saber máis lea o espléndido traballo que o gran Coché 
Torregrosa fixera para “Ferrol Análisis”, n” 16, tiña detrás súa unha longuísima travesía con 
intensas viradas. E era, sobre todo, un grupo de amigos ao que me incorporara gozosamente, 
que daquela tíñamos xuntanzas no Cervantes, da Rúa Dolores, e na casa de Alfredo Conde, 
nunha das rúas verticais que suben a Canido. A dos Mortos, se cadra. Tamén na cafetería do 
Parador, que empregabamos igualmente para estudar aquel ano de Preu, con Carmen Basáñez e 
Ana Burgos. Estudar e ler a Pablo Neruda, para min descubremento total da man de Ana. Falo de 
Veinte poemas de amor y una canción desesperada,o libro que me mostrara o amor (literario) 
doutra maneira, nunha edición de Losada, arxentina, lástima fora que aquí Neruda estaba 
prohibido, non por poeta erótico senón por comunista. Neruda, “missing” nos libros de texto. Nos 
que si saía Lorca, o que non servira de moito á hora na que a jGuardia Civil! prohibira un recital 
de poemas lorquianos que ía fechar a tempada teatral de 1967. Prohibírao co espectáculo xa 
montado, con eixe interpretativo na voz, tenramente aceirada, de Laura Landeira. Unha muller 
que era puro teatro, arco do poñente (dramático), loito e riso e mesmo gargallada, “me muero de 
risa, de risa me muero, tengo la camisa con un agujero”, Ligazón. Unha dona coa Que tiven a 
sorte inmensa de subir por primeira vez a un escenario. Agasallo de Ferrol e o seu Teatro Estudio. 
O cal que a Benemérita dixera que que era aquilo, daquela dicíase que se os discípulos de 
Narváez e o Duque de Ahumada (jmais tamén do Coronel Escobar!) tiveran que ver, hoxe sábese 
que non, co asasinato de Federico. E a prohibición fora un drama para Don Victorino López, 
director do Instituto, home moi de dereitas, mais quen de permitir que Teatro Estudio estivera 
baixo o acougo do Concepción Arenal. Onde eu presenciara unha liorta política entre Loló 
Sandino, dereitosa, e Quino Lens, esquerdista, nun ensaio nunha aula (o salón de actos ocupado 
ese día). E eu penso que Alfredo Osset temperara gaitas. Logo, ao curso seguinte, xa non 
quedaba nada. 

Don Victorino foise, a Salamanca, compartir aulas e días con Torrente, e Loló e Alfredo a Madrid. 
Onde Osset sería axudante de dirección de Miguel Narros. Hai anos fun velo ao Parque das 
Avenidas. E díxome esta sentencia concluínte: “En Ferrol hai xente que bota a vida laiándose de 
que non hai nada, para que -cando xorde algo- botalo abaixo, e poder seguir boureando que nada 
hai.” Botamos de menos o Teatro Estudio aquel. Moito. 


Teatro en Ferrol 


POR SIRO 


siro 30 dic 2012 . LA VOZ DE GALICIA 


Nas primeiras experiencias teatrais que se fixeron en Ferrol despois da Guerra Civil tivo moita 
importancia don Victorino, o director do Instituto, quen, ademais de interesar os alumnos na 
literatura, animounos a crear, a finais dos anos cincoenta, un grupo de teatro no que estaban 
Xoana Torres, Carlos Perille, Quirino Bores e outros mozos e mozas que montaron obras como 
As bruxas de Salem, de Arthur Miller; e Hoy es fiesta, de Buero Vallejo; autores que non eran do 
agrado do Réxime. Anos despois, Alfredo Osset, funcionario de Mariña, dirixiu o grupo Teatro 
Estudio, que contaba cun elenco de actores e actrices numerosísimo, do que saíron profesionais 
do teatro e da dobraxe como Carlos Dapena e Xaquín Lens; e no que participaron ferroláns tan 
coñecidos como Viki Taibo, Fernando Bores, Eduardo Santalla ou Xavier Alcalá. Do Teatro 
Estudio escribiu José Torregrosa un documentado e cariñoso recordatorio para Ferrol Análisis, 
que tamén se pode ver en Internet. 


Pero antes, nos anos 49 e 50, xa se fixera teatro popular, de carácter relixioso, no adro de San 
Xulián. Non sei quen o organizaba, nin quen o dirixía, pero por Nadal e Semana Santa 
representábanse autos sacramentais, con actores e actrices improvisados e con soldados e 
mariñeiros como figurantes. O máis espectacular e de maior éxito era La cena del Rey Baltasar, 
de Calderón de la Barca, que non trata do rei mago que foi a Belén, senón do rei de Babilonia a 
quen o profeta Daniel augura a fin do seu reinado, ao ser derrotado polos persas. Cando pola 
parede do templo baixaba un lenzo coas palabras MANE, PHARES, THEKEL, que Daniel 
interpretaría como o anuncio do fatal destino do rei, a xente quedaba sobrecollida. 


Outras representacións eran menos ambiciosas, e actores e actrices limitábanse a deambular 
polo escenario mentres un narrador, empoleirado nunha tarima, explicaba o significado de cada 
escena. Nunha delas, o narrador preguntaba a grandes voces: s6A dónde vas, Juan; a dónde 
vas?s. E un Quinto que pasaba pola rúa da Igrexa, pensou que llo preguntaban a el, e respondeu: 
xjA levarlle o paraugas e os chanclos á miña señorita! 


Como non había cartos, o vestuario facíase con papeis de cores, e un día, cando o narrador 
anunciou: “jAhí viene la Verónica, más hermosa que Raquel!”, entrou en escena a Verónica, 
unha moza fermosota, que deu una volta en redondo e se detivo, de costas a un soldado romano. 
Ao pouco, o soldado empezou a berrar: -jQuitádema de diante, que racho o papel! 


Algúns dos meu amigos estudiaban na Escola obreira e no Nadal ía con eles ás representacións 
que os alumnos facían ante un espléndido Belén. Os textos dramáticos carecían de interese, pero 
si as panxoliñas que cantaban ao remate; algunhas de José Pacheco, mestre de capela na 
catedral de Mondoñedo no século XIX, e outras populares dos séculos XVIII e XIX, que don 
Manuel Pérez Fanego recollera e levara, harmonizadas, ao pentagrama. No ano 1974 a Coral 
Polifónica gravounas, pero o disco non se editou ata o 1991, cando xa don Manuel non puido 
velo. 


Recollida en San Nicolás de Neda e transmitida de pais a fillos ao longo dun século, é a que di na 
primeira estrofa: Meu pequeniño, miña monada, meu pequeniño, deitado nas pallas.Por veces 
chora, por veces cala, a Virxe María o agarimaba. Vaia con ela O meu desexo dun feliz Nadal 
para todos vostedes. 

